b'\n_START_ARTICLE_\nSkjefstadfoss kraftverk\n_START_SECTION_\nSkjefstadfoss I\n_START_PARAGRAPH_\nSkjefstadfoss gamle kraftverk sto ferdig i 1910 og er blant de eldste kraftverkene i Norge som fortsatt er i kommersiell drift. \xc3\x98verst i fossen ble det bygget en 312 meter lang oppstuvingsdam. Ved den vestre bredden ble det bygget en kanalmur som ledet vannet mot 417 meter lange inntaksr\xc3\xb8r til kraftstasjonen. Disse r\xc3\xb8rene m\xc3\xa5ler henholdsvis 3,6 og 4,0 meter i diameter. Ved den \xc3\xb8stre enden av dammen ble det anlagt et djupl\xc3\xb8p for fl\xc3\xb8tningst\xc3\xb8mmer._NEWLINE_Ved oppstart i 1910 besto kraftverket av to francisturbiner. Kraftproduksjonen ble utvidet i 1914 og 1918 med til sammen to nye francisturbiner. I 1938 ble produksjonen \xc3\xb8kt ytterligere ved at man installerte en kaplanturbin. Kraftverket utnytter et vannfall p\xc3\xa5 ca 11 meter ved normal vannstand og har felles dam p\xc3\xa5 1 million m\xc2\xb3 vann med Skjefstadfoss nye kraftverk. _NEWLINE_Maks effekt er 4 MW og middel\xc3\xa5rsproduksjonen er p\xc3\xa5 til sammen 11 GWh._NEWLINE_Kraftverket er kun i drift n\xc3\xa5r vannf\xc3\xb8ringen i Glomma er st\xc3\xb8rre enn den nye stasjonen kan utnytte._NEWLINE_I mange \xc3\xa5r var det en gangbru over fossen nedenfor kraftverksdammen. Ved senere oppgradering ble det bygget kj\xc3\xb8revei over demningen._NEWLINE_Den gamle kraftstasjonen ble utpekt som \xc3\xa5rets kulturminne i Elverum i kulturminne\xc3\xa5ret 1997.\n_START_SECTION_\nSkjefstadfoss II\n_START_PARAGRAPH_\nSkjefstadfoss II ble satt i drift i 1972 og bygd i tilknytning til den etablerte dammen. Det har ett aggregat, med kaplanturbin. _NEWLINE_Kraftverket ble oppgradert vinteren 2012 / 2013. Nye l\xc3\xb8pehjulskovler \xc3\xb8kte \xc3\xa5rsproduksjonen med over 10 GWh. _NEWLINE_Maks ytelse er 19,8 MW. \xc3\x85rsproduksjon er 133 GWh.'